CELEX: 32022R0238
Language: el
Date: 2022-02-21 00:00:00
Title: Κανονισμός (ΕΕ) 2022/238 του Συμβουλίου της 21ης Φεβρουαρίου 2022 για την τροποποίηση του κανονισμού (ΕΕ) αριθ. 401/2013 σχετικά με περιοριστικά μέτρα λόγω της κατάστασης στη Μιανμάρ/Βιρμανία

21.2.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 40/8
               
            
         ΚΑΝΟΝΙΣΜΟΣ (ΕΕ) 2022/238 ΤΟΥ ΣΥΜΒΟΥΛΙΟΥ
         της 21ης Φεβρουαρίου 2022
         για την τροποποίηση του κανονισμού (ΕΕ) αριθ. 401/2013 σχετικά με περιοριστικά μέτρα λόγω της κατάστασης στη Μιανμάρ/Βιρμανία
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη Λειτουργία της Ευρωπαϊκής Ένωσης, και ιδίως το άρθρο 215,
         Έχοντας υπόψη την απόφαση (ΚΕΠΠΑ) 2022/243 του Συμβουλίου, της 21ης Φεβρουαρίου 2022, για την τροποποίηση της απόφασης 2013/184/ΚΕΠΠΑ σχετικά με περιοριστικά μέτρα λόγω της κατάστασης στη Μιανμάρ/Βιρμανία (1),
         Έχοντας υπόψη την κοινή πρόταση του ύπατου εκπροσώπου της Ένωσης για θέματα εξωτερικής πολιτικής και πολιτικής ασφαλείας και της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Με τον κανονισμό (ΕΕ) αριθ. 401/2013 του Συμβουλίου (2) τίθενται σε εφαρμογή ορισμένα μέτρα που προβλέπονται στην απόφαση 2013/184/ΚΕΠΠΑ του Συμβουλίου (3), συμπεριλαμβανομένης της δέσμευσης κεφαλαίων και οικονομικών πόρων ορισμένων φυσικών ή νομικών προσώπων, οντοτήτων και φορέων.
                  
               
                     (2)
                  
                  
                     Λόγω της συνεχιζόμενης σοβαρής κατάστασης στη Μιανμάρ/Βιρμανία, στις 21 Φεβρουαρίου 2022 το Συμβούλιο εξέδωσε την απόφαση (ΚΕΠΠΑ) 2022/243, με την οποία 22 πρόσωπα και 4 οντότητες προστίθενται στον κατάλογο προσώπων και οντοτήτων που υπόκεινται σε περιοριστικά μέτρα που παρατίθεται στο παράρτημα της απόφασης 2013/184/ΚΕΠΠΑ.
                  
               
                     (3)
                  
                  
                     Προκειμένου να αποφευχθούν οι ακούσιες συνέπειες της καταχώρισης μιας από αυτές τις οντότητες, η απόφαση (ΚΕΠΠΑ) 2022/243 προσέθεσε στην απόφαση 2013/184/ΚΕΠΠΑ μια νέα παρέκκλιση σε σχέση με τη δέσμευση περιουσιακών στοιχείων και την απαγόρευση διάθεσης κεφαλαίων ή οικονομικών πόρων στην εν λόγω οντότητα. Η εν λόγω παρέκκλιση θα επιτρέψει στους φορείς εκμετάλλευσης της Ένωσης να προβούν στον παροπλισμό φρεάτων πετρελαίου και φυσικού αερίου σύμφωνα με τα διεθνή πρότυπα και να καταγγείλουν τις συμβάσεις με την εν λόγω οντότητα.
                  
               
                     (4)
                  
                  
                     Συνεπώς, ο κανονισμός (ΕΕ) αριθ. 401/2013 θα πρέπει να τροποποιηθεί αναλόγως.
                  
               
                     (5)
                  
                  
                     Προκειμένου να διασφαλιστεί η αποτελεσματικότητα των μέτρων που προβλέπονται στον παρόντα κανονισμό, ο παρών κανονισμός θα πρέπει να τεθεί αμέσως σε ισχύ,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στον κανονισμό (ΕΕ) αριθ. 401/2013 παρεμβάλλεται το ακόλουθο άρθρο:
            
               
                  «Άρθρο 4δβ
                  Κατά παρέκκλιση από το άρθρο 4α, οι αρμόδιες αρχές κράτους μέλους μπορούν να επιτρέπουν την αποδέσμευση ορισμένων δεσμευμένων κεφαλαίων ή οικονομικών πόρων που ανήκουν στην οντότητα που περιλαμβάνεται στον κατάλογο του παραρτήματος IV με αριθμό καταχώρισης 10, ή τη διάθεση ορισμένων κεφαλαίων ή οικονομικών πόρων στην εν λόγω οντότητα, υπό τους όρους που κρίνουν κατάλληλους οι αρμόδιες αρχές, αφού διαπιστώσουν ότι τα εν λόγω κεφάλαια ή οι εν λόγω οικονομικοί πόροι είναι αναγκαίοι για:
                  
                              α)
                           
                           
                              καθήκοντα που σχετίζονται με τον παροπλισμό φρεάτων πετρελαίου και φυσικού αερίου σύμφωνα με διεθνή πρότυπα, όπως η διάθεση αποβλήτων, οι δραστηριότητες αποκατάστασης χώρου που απαιτούνται για την ασφάλεια και την περιβαλλοντική αποκατάσταση, η παροχή σχετικής τεχνικής βοήθειας και η καταβολή των σχετικών φόρων και τελών, καθώς και των μισθών και των κοινωνικών παροχών στους εργαζομένους· ή
                           
                        
                              β)
                           
                           
                              τη μεταβίβαση, πριν από τις 31 Ιουλίου 2022, μετοχών ή μεριδίων που είναι αναγκαία για την καταγγελία συμβάσεων που έχουν συναφθεί με την οντότητα που περιλαμβάνεται στον κατάλογο του παραρτήματος IV με αριθμό καταχώρισης 10 πριν από τις 21 Φεβρουαρίου 2022.».
                           
                        
            
         
         
            Άρθρο 2
            Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 21 Φεβρουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J. BORRELL FONTELLES
            
         
         
            (1)  Βλέπε σελίδα 28 της παρούσας Επίσημης Εφημερίδας.
         
            (2)  Κανονισμός (ΕΕ) αριθ. 401/2013 του Συμβουλίου, της 2ας Μαΐου 2013, σχετικά με περιοριστικά μέτρα λόγω της κατάστασης στη Μιανμάρ/Βιρμανία και την κατάργηση του κανονισμού (ΕΚ) αριθ. 194/2008 (ΕΕ L 121 της 3.5.2013, σ. 1).
         
            (3)  Απόφαση 2013/184/ΚΕΠΠΑ του Συμβουλίου, της 22ας Απριλίου 2013, σχετικά με περιοριστικά μέτρα λόγω της κατάστασης στη Μιανμάρ/Βιρμανία (ΕΕ L 111 της 23.4.2013, σ. 75).